## Uredba o izmjenama i dopunama Uredbe o unutarnjem ustrojstvu Ministarstva financija

### NN 127/1999 (29.11.1999.), Uredba o izmjenama i dopunama Uredbe o unutarnjem ustrojstvu Ministarstva financija

# VLADA REPUBLIKE HRVATSKE

Na temelju članka 60. stavaka 1. i 2. Zakona o sustavu
državne uprave (»Narodne novine«, br. 75/93, 92/96
i 48/99) i Uredbe o načelima za unutarnje ustrojstvo i
o radnom vremenu tijela državne uprave (»Narodne novine«,
br. 37/94 i 25/96), Vlada Republike Hrvatske je na sjednici održanoj
25. studenoga 1999. godine, donijela

## UREDBU

### O IZMJENAMA I DOPUNAMA UREDBE O UNUTARNJEM USTROJSTVU MINISTARSTVA FINANCIJA

Članak 1.

U Uredbi o unutarnjem ustrojstvu Ministarstva financija (»Narodne
novine«, broj 96/99) u članku 2. točka 8. mijenja
se i glasi:

»8. Uprava za međunarodne financijske institucije i europske
integracije.«

Članak 2.

Članak 9. mijenja se i glasi:

»Uprava za upravljanje gotovinom i javnim dugom upravlja
proračunskim ulaganjima, izrađuje izvješća
o kratkoročnim financijskim potrebama, prati bilance prihoda,
rashoda i gotovinskih sredstava, priprema i ažurira prognoze
o novčanim tijekovima, priprema prognoze primitaka na državni
račun, programira, prati i analizira vanjsko i domaće
zaduženje, obavlja poslove što se odnose na bilateralnu
financijsku suradnju s inozemnim vladama, financijskim institucijama
i komercijalnim bankama, priprema osnove za vođenje pregovora
o zaključivanju i korištenju inozemnih kredita i financijskih
aranžmana, priprema prijedloge odluka o izdavanju državnih
jamstava, nadzire i odobrava njihovo izdavanje, kao i ostalih
instrumenata osiguranja plaćanja, priprema i vodi evidenciju
o emisiji državnih vrijednosnih papira, određuje granice
mogućih plaćanja u skladu s raspoloživim sredstvima,
registrira neposredne i uvjetne obveze države, priprema prognoze
o visini i otplatama domaćih i vanjskih dugova te vodi brigu
o njihovim pravodobnim otplatama, priprema podloge i prati financiranje
kapitalnih infrastrukturnih projekata, evidentira i vodi brigu
o zajmovima koje daje država, vodi registar državne
arhive te obavlja druge poslove koje joj odredi ministar.

U Upravi za upravljanje gotovinom i javnim dugom ustrojavaju se:

1. Odjel za upravljanje gotovinom

2. Odjel za upravljanje javnim dugom

3. Odjel za bilateralne financijske odnose i državna jamstva

4. Odjel za pripremu i praćenje financiranja kapitalnih
infrastrukturnih projekata.«

Članak 3.

U članku 10. iza riječi: »što se odnose
na« dodaju se riječi: »planiranje i«, a
iza riječi: »javnim dugom«, dodaju se riječi:
»Uprava za pripremu i konsolidaciju proračuna«.«

Članak 4.

Članak 11. mijenja se i glasi:

»Uprava za međunarodne financijske institucije i europske
integracije priprema nacrte zakonskih i drugih propisa koji se
odnose na financijske odnose s inozemstvom, obavlja poslove koji
proizlaze iz multilateralne financijske suradnje s međunarodnim
i regionalnim financijskim institucijama, obavlja operativne poslove
u svezi sa članstvom Republike Hrvatske u međunarodnim
financijskim institucijama, prati provedbu projekata međunarodne
tehničke pomoći, obavlja poslove iz djelokruga Ministarstva
financija, koji se odnose na približavanje Republike Hrvatske
europskim integracijama, daje mišljenja na zakonske i druge
propise, te međunarodne ugovore koji imaju utjecaj na financijske
odnose s inozemstvom te obavlja i druge poslove koje joj odredi
ministar.

U Upravi za međunarodne financijske institucije i europske
integracije ustrojavaju se:

1. Odjel za odnose s međunarodnim financijskim institucijama

2. Odjel za europske integracije.«

Članak 5.

Članak 12. mijenja se i glasi:

»Uprava za gospodarstvo prati donošenje te po potrebi
sudjeluje u izradi programa izgradnje i obnove gospodarskih objekata,
prati realizaciju gospodarskih programa, prikuplja podatke, prati,
analizira i nadzire poslovanje određenih trgovačkih
društava od državnog interesa, te drugih subjekata čije
poslovanje ima utjecaj na ukupna gospodarska kretanja u Republici
Hrvatskoj i planiranje proračunskih prihoda, te predlaže
odnosno sudjeluje u predlaganju mjera za njihovo uspješno
poslovanje, sustavno prati posljedice elementarnih nepogoda, ratnih
razaranja, vodi registar koncesija i prati stanje u svezi s koncesijama,
planira i prati naplatu neporeznih i kapitalnih prihoda (naknade
za koncesije, prihodi od dobiti po posebnim propisima, prihodi
od dividendi, upravnih pristojbi i naknada za ceste, prihodi od
prodaje zemljišta i građevinskih objekata u državnom
vlasništvu, prihodi od privatizacije/prodaje udjela u poduzeću
i dr.), prati i daje mišljenja na zakonske i druge propise
koji imaju utjecaj na gospodarstvo ili obveze iz državnog
proračuna te obavlja i druge poslove koje joj odredi ministar.

U Upravi za gospodarstvo ustrojavaju se:

1. Odjel za analizu stanja određenih trgovačkih društava
od državnog interesa

2. Odjel za elementarne nepogode i ratne štete

3. Odjel za praćenje koncesija, razvojnih poticaja i restrukturiranja
gospodarstva

4. Odjel za planiranje i praćenje naplate neporeznih i kapitalnih
prihoda.«

Članak 6.

U članku 17. stavku 3. točki 1. riječi: »i
naplatu« brišu se.

Iza točke 2. dodaje se nova točka 3. koja glasi:

»3. Odjel za prekršajni postupak.«

Stavak 4. mijenja se i glasi:

»U ispostavi područnog ureda ustrojava se:

- Odsjek za porez.«

Članak 7.

U članku 18., stavak 5. mijenja se i glasi:

»U ispostavi područnog ureda odjelom upravlja voditelj
odjela - načelnik, a odsjekom voditelj odsjeka - donačelnik.«

Članak 8.

U članku 24. stavku 4. točki 3. riječi: »s
odsjecima« zamjenjuju se riječima: »s pododsjecima«.

Članak 9.

U Tablici iz članka 32. Uredbe o unutarnjem ustrojstvu
Ministarstva financija, koja je njezin sastavni dio i ne objavljuje
se u »Narodnim novinama«, mijenja se broj potrebnih
državnih službenika i namještenika pod red. br.
7., 8. i 9., te ukupan okvirni broj.

Članak 10.

Ova Uredba stupa na snagu osmog dana od dana objave u »Narodnim
novinama«.

Klasa: 023-03/99-01/07
Urbroj: 5030116-99-3
Zagreb, 25. studenoga 1999.

Predsjednik
**mr. Zlatko Mateša,** v. r.

Uredba, NN 127/1999-1991